জাতীয় ঐক্যফ্রন্টে যোগ দিয়েছে বঙ্গবীর কাদের সিদ্দিকীর দল কৃষক শ্রমিক জনতা লীগ। দলটির এক বর্ধিতসভা শেষে সংবাদ সম্মেলন করে ঐক্যফ্রন্টে যোগ দেওয়ার ঘোষণা দেন কাদের সিদ্দিকী। সোমবার (০৫ নভেম্বর) দুপুর ১টার দিকে রাজধানীর মতিঝিলে দলের কেন্দ্রীয় কার্যালয়ে অনুষ্ঠিত সংবাদ সম্মেলনে এ ঘোষণা দেন তিনি। এ সময় ঐক্যফ্রন্ট নেতা ও জাতীয় সমাজতান্ত্রিক দল-জেএসডির সভাপতি আ স ম আব্দুর রব, বিএনপির ভাইস চেয়ারম্যান বরকত উল্লাহ বুলু ও মো. শাহজাহান, গণফোরামের মহাসচিব মোস্তফা মহসিন মন্টু ও প্রেসিডিয়াম সদস্য অ্যাডভোকেট সুব্রত চৌধুরী, ঐক্যপ্রক্রিয়ার নেতা সুলতান মোহাম্মদ মনসুর ও কৃষক শ্রমিক জনতা লীগের বিভিন্ন পর্যায়ের নেতারা উপস্থিত ছিলেন। গত ৩ নভেম্বর সন্ধ্যায় ইঞ্জিনিয়ার্স ইনস্টিটিউশন মিলনায়তনে জেলহত্যা দিবসের আলোচনাসভার আয়োজন করে কৃষক শ্রমিক জনতা লীগ। ওই সভায় প্রধান অতিথি ছিলেন জাতীয় ঐক্যফ্রন্ট নেতা ড. কামাল হোসেন। সেদিন সভাপতির বক্তব্যে বঙ্গবীর কাদের সিদ্দিকী বলেছিলেন, ঐক্যফ্রন্টে যোগ দেয়ার ব্যাপারে একদিন সময় চাচ্ছি। সোমবার আমি আমার অবস্থান পরিষ্কার করবো। ওই দিন রাতেই বিএনপির কয়েকজন নেতা কাদের সিদ্দিকীর বাসায় গিয়ে বৈঠক করেন।